Къэбэрдей-Балъкъэрым и махуэр ягъэлъапIэ
Урысейм и ныпыр, Къэбэрдей-Балъкъэрым и махуэр ягъэлъапIэу щIалэгъуалэ зэхыхьэм и етIуанэ Iыхьэр шыщхьэуIум и 22-м Мэшыкъуэ къыщызэIуахащ.
ЩIалэгъуалэм яIущIэну, абыхэм я псалъэ зэхахыну, чэнджэщкIэ зыщIагъэкъуэну а махуэм Мэшыкъуэм къыхуеблэгъа цIыху цIэрыIуэхэм ящыщщ «Урысейм и студент гупхэр» жылагъуэ зэгухьэныгъэм и штаб нэхъыщхьэм и унафэщI Киселев Михаил. Ар ныбжьыщIэхэм ядэгуэшащ студент гупхэм я лэжьэкIэмкIэ, властыр, щIалэгъуалэр зэрыщIэным теухуауэ зэфIагъэкIыфымкIэ. «Фи гум, фи псэм фIэфI лэжьыгъэ фыпэрытмэ, IуэхуфIхэр къывэхъулIэнущ икIи къыфтехьэлъэнукъым. Абы фи гъащIэр щIэщыгъуэ ищIынущ», — жиIащ Киселевым и псалъэхэм и кIэухыу.
Къуэдзокъуэ Мухьэмэд
ЩIэныгъэ зэгъэгъуэтыным пыщIа гугъуехьхэм теухуауэ гуныкъуэгъуэ зиIэ щIалэгъуалэм Урысей Федерацэм егъэджэныгъэмкIэ и министрым и къуэдзэ Каганов Вениамин хуаIэ упщIэхэр куэд хъурт.
«ЩIэблэр зэрырагъаджэм, ахэр езыгъаджэхэм яхуэ- мыарэзыуэ куэд жаIэ. Ауэ апхуэдэу псори Iейкъым. Дуней псор къапщтэмэ, мы IуэхумкIэ Урысейр япэ ит къэралипщIым ящыщщ», — ядэгуэшащ къызэхуэсахэм Кагановыр. Зыуэ щыт къэрал экзаменыр, зыгъэунэхуа ныбжьыщIэхэр зыщIэупщIэнур гъунэжт. ХьэщIэм жиIащ узэрефIэкIуэным, нэхъыфI узэрыхъуным, уи щIэныгъэм зэрыхэбгъэхъуэным яужь уитын зэрыхуейр, къыхэпха IэщIагъэм щIэупщIэ имыIэжмэ, нэгъуэщIым ухуемыджэжу, зыхуумыгъэсэжу зэрымыхъунур. «Шу закъуэм и зэманыр икIащ, дэ дыщыпсэу лIэщIыгъуэр гупхэр щызэрыIыгъ, зы Iуэху зэдайуэ щызэфIах зэманщ», — жиIащ и псалъэхэм я кIэухыу Кагановым.
КъБР-м и Iэтащхьэм и тыгъэхэр.
НыбжьыщIэхэм IуагъэщIэну кърагъэблэгъа хьэщIэ лъапIэхэм ящыщт «Кавказ Ищхъэрэм и зыгъэпсэхупIэхэр» ОАО-м и унафэщIым и къуэдзэ ТIымыжь Хьэсэн. Ар тепсэлъыхьащ Кавказ Ищхъэрэм щаухуэну я мурад зыгъэпсэхупIэхэм, ахэр мы IэнатIэм хуэIэижь IэщIагъэлIхэм зэрыхуеинум.
— Кавказым ис лъэпкъхэр, абыхэм я хабзэ дахэхэр зымыщIэ дэтхэнэми ахэр щызыхищIэфын зыгъэпсэхупIэхэр Iэмал имыIэу къызэдгъэпэщын хуейщ, — жиIащ ТIымыжьым.
Урысей Федерацэм и Къэрал Думэм и депутат Казаковэ Ольгэ жиIащ ныбжьыщIэхэм я зэфIэкI, акъыл къыщагъэлъэгъуэфын, ахэр псори къыщалъытэн утыкуу Мэшыкъуэ къызэрилъытэр. Ар щIалэгъуалэм ехъуэхъуащ жыджэру, зэфIэкI яIэу псэуну. ЗэIущIэм хэту ирагъэкIуэкIащ «Сэ Урысейм срицIыхущ» Iуэхур. Ставрополь щIыналъэм щыIэ УФМС-м регистрацэмкIэ и къудамэм и унафэщI Прокоповэ Ольгэрэ Ставрополь крайм щIалэгъуалэ IуэхухэмкIэ и комитетым и унафэщI Шатская Иринэрэ УФ-м и паспортыр ныбжьыщIэ 19-м иратыжри, балигъ гъащIэм хэбакъуэ щIэблэм ехъулIэныгъэр я Iэпэгъуу, гугъуехьым щымышынэу, къызыхэкIам яхуэфащэу псэуну ехъуэхъуащ.
Мэшыкъуэм щаухуа адыгэ, балъкъэр, къэзакъ хьэщIэщхэм ди япэ итахэм зэрахьа хабзэр, IэпщIэлъапщIагъэм и щыхьэт хьэпшыпхэр щагъэлъагъуэри, Iэнэхэри къаузэдат лъэпкъ шхыныгъуэхэр тету. Къэбэрдей-Балъкъэрым щыщу Мэшыкъуэ щыIэ щIалэгъуалэр ягъэгушхуэну яхыхьащ КъБР-м и Правительствэм и УнафэщIым и къуэдзэ Къуэдзокъуэ Мухьэмэд, Прохладнэ куейм и Iэтащхьэм и къуэдзэ ЛутI Алий, Шэрэдж район администрацэм и Iэтащхьэ Темиржанов Махъты, КъБР-м егъэджэныгъэмрэ щIэныгъэмкIэ и министрым и къуэдзэ Геккиев СулътIан сымэ, нэгъуэщIхэри. Абыхэм ирагъэлъэгъуащ адыгэ, балъкъэр, къэзакъ хьэщIэщхэр. Псори яфIэгъэщIэгъуэну еплъащ хьэщIэщым ящыщ зым гъукIэу щIэс Маргъущ Юрэ и лэжьэкIэм. ЩIалэщIэм лъэпкъ дамыгъэхэмкIэ гъэщIэрэщIа, «Мэшыкъуэ 2013» фэеплъ тепщэчыр гъуаплъэм къыхиIущIыкIырт.
КъБР-м икIа лIыкIуэхэр яIущIащ республикэм и щIалэгъуалэу абы щыIэм. КъБР-м и Iэтащхьэ Къанокъуэ Арсен и фIэхъусыр ныбжьыщIэхэм ярихыжа нэужь, Къуэдзокъуэм жиIащ щIэблэр зэрыцIыхунымкIэ, я зэныбжьэгъугъэр гъэбыдэнымкIэ мы зэхыхьэр IэмалыфIу къызэрилъытэр. «Ди республикэм фрилIыкIуэщ, фринапэщи, дывгъэгушхуэну дыфщогугъ», — захуигъэзащ абы ныбжьыщIэхэм. — Псори зэлъытар фэращ: гугъу зэрызевгъэхьщ, зыужьыныгъэм фы-зэрыхущIэкъущ. Дэ ди къалэныр зыфщIэдгъэкъуэн, дывдэIэпыкъунращи, тхузэфIэкI къэдгъэнэнкъым. Мэшыкъуэр фи гум фIыкIэ къыщIинэн щхьэусыгъуэ куэд фиIэну сыщогугъ», — жиIащ Къуэдзокъуэм.
Мэшыкъуэм нэхъыфIу зыкъыщызыгъэлъэгъуа ныбжьыщIитхум ди республикэм и УнафэщIым къыбгъэдэкIыу лъакъуэрыгъажэ зырыз тыгъэ хуащIащ.
Къэбэрдей-Балъкъэрым и махуэр ди артистхэм я концерткIэ зэхуащIыжащ.
Щомахуэ Залинэ.
